b'\n_START_ARTICLE_\nSaksa Vabade Ameti\xc3\xbchingute Koondis\n_START_PARAGRAPH_\nSaksa Vabade Ameti\xc3\xbchingute Koondis (saksa Freier Deutscher Gewerkschaftsbund, l\xc3\xbchend FDGB) oli ameti\xc3\xbchingute keskorganisatsioon Saksa DV-s._NEWLINE_Saksa Vabade Ameti\xc3\xbchingute Koondise asutamiskongress toimus N\xc3\xb5ukogude okupatsioonitsoonis Ida-Berliinis 1946. aasta 9. kuni 11. veebruarini. Saksamaa Sotsialistlik \xc3\x9chtsuspartei kasutas Saksa Vabade Ameti\xc3\xbchingute Koondist oma poliitika elluviimiseks. Saksa Vabade Ameti\xc3\xbchingute Koondis kuulus Saksa DV Rahvusrindesse ja tal oli oma fraktsioon Saksa DV Rahvakojas (parlamendis)._NEWLINE_Saksa Vabade Ameti\xc3\xbchingute Koondisesse kuulus 16 erinevat erialaameti\xc3\xbchingut. FDGB h\xc3\xa4\xc3\xa4lekandja oli ajaleht Trib\xc3\xbcne._NEWLINE_Saksa Vabade Ameti\xc3\xbchingute Koondis oli Saksa DV suurim massiorganisatsioon. 1989. aastal oli Saksa Vabade Ameti\xc3\xbchingute Koondisel 9,5 miljonit liiget, mis moodustas 98% k\xc3\xb5igist riigi t\xc3\xb6\xc3\xb6tavatest inimestest._NEWLINE_14. septembril 1990 otsustati Saksa Vabade Ameti\xc3\xbchingute Koondise kongressil alates 30. septembrist 1990 laiali minna. Ida-Saksa erialaameti\xc3\xbchingud \xc3\xbchinesid 1991. aastal L\xc3\xa4\xc3\xa4ne-Saksa vastavate ameti\xc3\xbchingutega.'